## Pravilnik o uvjetima, načinu stjecanja i priznavanju ovlaštenja za prodaju dionica ili udjela u investicijskim fondovima s javnom ponudom

### NN 7/2007 (17.1.2007.), Pravilnik o uvjetima, načinu stjecanja i priznavanju ovlaštenja za prodaju dionica ili udjela u investicijskim fondovima s javnom ponudom

# HRVATSKA AGENCIJA ZA NADZOR FINANCIJSKIH USLUGA

**352**

Na temelju odredbi članka 188. stavka 3. Zakona o investicijskim fondovima
(»Narodne novine«, br.150/05; u daljnjem tekstu: Zakon), Hrvatska agencija za
nadzor financijskih usluga (u daljnjem tekstu: Agencija) donijela je na sjednici
održanoj 28. prosinca 2006. godine

## PRAVILNIK

### O UVJETIMA, NAČINU STJECANJA I PRIZNAVANJU OVLAŠTENJA ZA PRODAJU DIONICA ILI UDJELA U INVESTICIJSKIM FONDOVIMA S JAVNOM PONUDOM

Članak 1.

Ovim se Pravilnikom propisuju uvjeti, način stjecanja i priznavanje ovlaštenja
za prodaju dionica ili udjela u investicijskim fondovima s javnom ponudom za sve
fizičke osobe u pravnoj osobi i fizičke osobe koje po posebnom ugovoru obavljaju
te poslove za društvo za upravljanje.

Članak 2.

Fizička osoba u pravnoj osobi i fizička osoba koja po posebnom ugovoru obavlja
poslove prodaje dionica ili udjela u investicijskim fondovima s javnom ponudom
za društvo za upravljanje (u daljnjem tekstu: Društvo) mora ispunjavati najmanje
sljedeće uvjete:
1. znanje hrvatskog jezika (strani državljani dokazuju potvrdom o znanju
hrvatskog jezika izdanom od Odsjeka za kroatistiku Filozofskog fakulteta u
Republici Hrvatskoj);
2. ima najmanje srednju stručnu spremu (dokazuje se ovjerenom preslikom
svjedodžbe o završenoj srednjoj školi, odnosno svjedodžbom o položenoj maturi
ili završnom ispitu, a strani državljani odgovarajućom ispravom kojom se
dokazuje potreban stupanj obrazovanja, koja mora biti prevedena i potpisana od
ovlaštenog sudskog tumača za hrvatski jezik, odnosno za taj strani jezik, te
ovjerena od javnog bilježnika u Republici Hrvatskoj ili u diplomatskom
predstavništvu Republike Hrvatske u toj zemlji);
3. nije osuđivana za kaznena djela iz područja gospodarskog kriminala, odnosno
nije pod istragom (dokazuje se uvjerenjem o nekažnjavanju izdanim od nadležnog
tijela Republike Hrvatske, a strani državljani i uvjerenjem nadležnog tijela
zemlje čiji su državljani, ovjerenom kao pod točkom 2. ovog članka).

Članak 3.

Fizička osoba koja po posebnom ugovoru obavlja poslove prodaje dionica ili
udjela u investicijskim fondovima s javnom ponudom ne smije primati novčana
sredstva za kupnju dionica ili udjela u investicijskim fondovima s javnom
ponudom.

Članak 4.

(1) Obveza je Društva prije potpisivanja ugovora o poslovnoj suradnji za
obavljanje poslova prodaje (u daljnjem tekstu: Ugovor) utvrditi da fizička osoba
iz članka 2. ovog Pravilnika ispunjava uvjete propisane Zakonom i Pravilnikom.
(2) Potpisivanje Ugovora između Društva i fizičke osobe i pisana obavijest
Društva Agenciji, smatraju se priznavanjem ovlaštenja za prodaju dionica ili
udjela u investicijskim fondovima s javnom ponudom.
(3) Fizička osoba u pravnoj osobi i fizička osoba koja po posebnom ugovoru
obavlja poslove prodaje dionica ili udjela u investicijskim fondovima s javnom
ponudom mora svakom potencijalnom ulagatelju uručiti:
– prospekt i statut investicijskog fonda,
– promidžbeni materijal investicijskog fonda koji je odobren od Agencije i
– dokaz o ovlaštenju za zastupanje od Društva.

Članak 5.

(1) Društvo je obvezno mjesečno dostavljati Agenciji ažurirani popis osoba s
kojima je sklopilo Ugovor.
(2) Popis iz stavka 1. ovog članka za fizičke osobe mora sadržavati:
– ime i prezime osobe,
– adresu prebivališta/boravišta,
– zanimanje i
– odnos s Društvom.
(3) Popis iz stavka 1. ovog članka, ukoliko se radi o fizičkim osobama u pravnoj
osobi, mora sadržavati osim podataka o fizičkim osobama iz stavka 2. i podatke o
pravnoj osobi:
– naziv, tvrtku, MBS: i sjedište.
(4) Pravna osoba mora imati evidenciju fizičkih osoba – zaposlenika koje su
ovlaštene za prodaju dionica ili udjela u investicijskim fondovima s javnom
ponudom koju je Društvo dužno dostaviti Agenciji na njezin zahtjev.
(5) Podaci dostavljeni prema stavcima 2, 3. i 4. ovog članka su podaci kojima se
dokazuje valjanost ovlaštenja za prodaju dionica ili udjela u investicijskim
fondovima s javnom ponudom pred Agencijom.

Članak 6.

(1) Agencija je ovlaštena nadzirati rad osoba s kojima je Društvo sklopilo
Ugovor o prodaji dionica ili udjela u investicijskim fondovima s javnom ponudom.
(2) Svaka zainteresirana stranka ima pravo podnijeti Agenciji prijavu protiv
osobe koja u postupku prodaje dionica ili udjela u investicijskim fondovima s
javnom ponudom postupa protivno odredbama Zakona i ovog Pravilnika.
(3) Prijave se podnose Agenciji u pisanoj formi i moraju biti potpisane.
Agencija neće uzimati u obzir nepotpisane i anonimne prijave.
(4) Ako Agencija, postupajući po potpisanoj i neanonimnoj prijavi, utvrdi da je
osoba u postupku prodaje dionica ili udjela u investicijskim fondovima s javnom
ponudom prekršila odredbe Zakona i ovog Pravilnika, o tome će upozoriti Društvo
koje je s tom osobom sklopilo Ugovor.
(5) Učestalo kršenje odredbi o prodaji dionica ili udjela u investicijskim
fondovima s javnom ponudom od strane osoba s kojim je Društvo sklopilo Ugovor,
može biti razlogom za oduzimanje odobrenja za rad tog Društva.

Prijelazne i završne odredbe

Članak 7.

Ovaj Pravilnik stupa na snagu osmog dana od objave u »Narodnim novinama«.

Klasa: 011-01/06-01/49
Urbroj: 326-01-06-1
Zagreb, 28. prosinca 2006.

Predsjednik Uprave
**Ante Samodol**, v. r.

Pravilnik, NN 7/2007-352
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)